Ek gaan nie betrokke raak in religieuse debattering nie, maar as die woord dan so kragtig is, waarom is ons soms so onverantwoordelik in die gebruik daarvan? En die neerpen van die woord verewig die gevoelens van die tyd. Daarom is dit so belangrik om uiters versigtig te wees wanneer jy besluit om iemand aan te haal, iemand te beswadder, iemand se lof te besing. Want jou woorde plant ‘n saadjie en wee jou as die saadjie ontkiem in ‘n onkruidplaag. Jy sal in jou lewetjie nie genoeg hande hê om die verwoesting te keer nie.
Ek grawe verwoed in my boekekas rond op soek na die handleiding wat elke liewe grootmens moet lees. Juis ter wille van die kinders. En om nie hulle wêreld langer te verkrag met alles behalwe die waarheid nie.
"Jy is op die regte pad," lag die vriend. En nou is ek op my lees-crusade. Ek hou voorlopig die TV afgeskakel en die biblioteek oop. Ek maak boeke bymekaar soos ‘n mens nie eens vriende bymekaar kan maak nie. Want dis my reg en my voorreg om te kies wat ek wil lees, wat vir my sin maak en met wie ek saamstem.
Ek het nou al mooi geleer watter paadjies deur Cowboy Country vermy moet word. Om te lees maak die wêreld joune. Jy kan veilig verdwaal in die doolhof van ‘n ander se gedagtes. Of jy kan senuweeagtig sidder terwyl jy ‘n boek soos Duiwelskloof van AP Brink lees. Jy kan selfs in die bestek van ‘n 200 –bladsy outobiografie jou opinie van ‘n persoon verander. Net omdat jy hom die geleentheid gun om sy saak te stel. Wat as hy dan vir jou gelieg het? Dan het hy sy prys in flitsende neonligte bepaal.